ROZHODNUTIE KOMISIE
26. októbra 2006,
ktorým sa zriaďuje Výkonná agentúra pre transeurópsku dopravnú sieť podľa nariadenia Rady (ES) č. 58/2003
(2007/60/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (1), najmä na jeho článok 3 ods. 1,
keďže:
(1)
Nariadením (ES) č. 58/2003 sa udeľuje Komisii právomoc rozhodnúť o zriadení výkonných agentúr, ktoré zodpovedajú štatútu stanovenom v tomto nariadení, a poveriť ich niektorými úlohami, ktoré sa vzťahujú na riadenie jedného alebo viacerých programov alebo činností Spoločenstva.
(2)
Zriadenie výkonnej agentúry je určené nato, aby umožnilo Komisii koncentrovať sa na prioritné činnosti a funkcie, ktoré nemožno externalizovať, ale tak, aby sa zachovala kontrola a konečná zodpovednosť pre činnosti riadené výkonnými agentúrami.
(3)
Riadenie činnosti Spoločenstva v oblasti transeurópskej dopravnej siete má za cieľ vykonanie projektov, ktoré nevyžadujú prijatie rozhodnutia politického charakteru, a vyžaduje vysokú úroveň technickej a finančnej expertízy počas celého cyklu projektu.
(4)
Delegácia úloh, ktoré sú spojené s vykonaním tejto činnosti Spoločenstva, výkonnej agentúre, sa môže uskutočniť podľa jasného rozdelenia medzi stanovením programov, stanovením priorít a hodnotením programu, ktoré vyplývajú z útvarov Komisie, a vykonaním projektov, ktoré sa zverí výkonnej agentúre.
(5)
Analýza ekonomickej efektívnosti, ktorá sa uskutočnila s týmto cieľom, dokázala, že zriadenie výkonnej agentúry by umožnilo zlepšiť efektivitu zavedenia transeurópskej dopravnej siete, a to s nižšími výdavkami. Vzhľadom na charakteristiky vlastné transeurópskej dopravnej sieti sa musí klásť dôraz na delegovanie technických úloh, keďže hlavným cieľom je posilnenie spojitosti medzi transeurópskou dopravnou sieťou a spoločenstvami expertov.
(6)
Je úlohou agentúry, aby poskytovala, pre ciele definované Komisiou, a pod jej dohľadom, odborný posudok na vysokej úrovni. Zriadenie agentúry musí taktiež umožniť optimalizovať implementáciu transeurópskej dopravnej siete tým, že sa uľahčí prijímanie personálu špecializovaného na otázky transeurópskej dopravnej siete.
(7)
Zriadenie agentúry musí zlepšiť flexibilnosť implementácie činnosti Spoločenstva v oblasti transeurópskej dopravnej siete. Ročný pracovný program agentúry jej musí umožniť najmä prispievať k uskutočneniu ročných priorít pre zavedenie transeurópskej dopravnej siete, ktoré naplánovala a o ktorých rozhodla Komisia. Agentúra musí taktiež zabezpečiť lepšiu koordináciu finančných prostriedkov s ostatnými nástrojmi Spoločenstva.
(8)
Riadenie založené na výsledkoch dosiahnutých agentúrou, spolu so zavedením potrebných riadiacich a koordinačných postupov a obvodov musí umožniť zjednodušenie spôsobov zavedenia transeurópskej dopravnej siete útvarmi Komisie. Tieto budú môcť zúročiť technické práce agentúry tým, že paralelne rozvinú vhodným spôsobom úlohy, ktoré predpokladajú politické posúdenie.
(9)
Spolupráca agentúry s útvarmi Komisie a splnenie jej špecifických úloh musí umožniť zlepšenie prehľadnosti činnosti Spoločenstva v oblasti transeurópskej dopravnej siete.
(10)
Opatrenia ustanovené v tomto rozhodnutí sú v súlade so stanoviskom Výboru pre výkonné agentúry,
PRIJALA TOTO ROZHODNUTIE:
Článok 1
Zriadenie agentúry
1. Zriaďuje sa výkonná agentúra (ďalej len „agentúra“) na riadenie činnosti Spoločenstva v oblasti transeurópskej dopravnej siete, ktorej štatút sa upravuje v nariadení (ES) č. 58/2003.
2. Agentúra sa nazýva „Výkonná agentúra pre transeurópsku dopravnú sieť“.
Článok 2
Umiestnenie
Agentúra je umiestnená v Bruseli.
Článok 3
Trvanie
Agentúra sa zriaďuje na obdobie, ktoré začína 1. novembra 2006 a končí sa 31. decembra 2008.
Článok 4
Ciele a úlohy
1. Agentúra je poverená v rámci činnosti Spoločenstva v oblasti transeurópskej dopravnej siete plnením úloh ohľadom poskytovania finančnej pomoci Spoločenstva v zmysle nariadenía Rady č. 2236/95 (2), s výnimkou zostavovania programov, stanovenia priorít, hodnotenia programu, prijatia rozhodnutí o financovaní a legislatívneho monitoravania. Je poverená najmä týmito úlohami:
(a)
riadenie etapy prípravy, financovania a monitorovania finančnej pomoci pridelenej projektom všeobecného záujmu z rozpočtu transeurópskej dopravnej siete, ako aj kontrola potrebná na tento účel, prijatím príslušných rozhodnutí na základe poverenia Komisie,
(b)
koordinácia s ostatnými nástrojmi Spoločenstva, zabezpečiac lepšiu koordináciu intervencií počas celého trvania prioritných projektov, ktoré využívajú aj finančné prostriedky z štrukturálnych fondov, Kohézneho fondu, ako aj z Európskej investičnej banky,
(c)
technická podpora promotérov projektov finančného inžinierstva projektov a rozvoja spoločných metód hodnotenia,
(d)
prijatie rozpočtových vykonávacích nástrojov pre príjmy a výdavky a vykonanie, na základe poverenia Komisiou, všetkých potrebných operácií na riadenie činností Spoločenstva v oblasti transeurópskej dopravnej siete, ustanovených v nariadení Rady (ES) č. 2236/95, a najmä tých, ktoré sú spojené s pridelením trhov a subvencií (3),
(e)
Zhromažďovanie, analýza a prenos všetkých informácií Komisii, ktoré sú potrebné pre implementáciu transeurópskej siete,
(f)
akákoľvek technická a administratívna podpora, ktorú požaduje Komisia.
2. Plnenie úloh stanovených v ods. 1 písm. a) sa nedotýka zodpovednosti orgánov riadiacich operačné programy spolufinancované štrukturálnymi fondmi alebo Kohéznym fondom ohľadom výberu alebo implementácie projektov, ktoré sú časťou transeurópskej dopravnej siete, ani finančnej zodpovednosti členských štátov v rámci zdieľaného riadenia týchto programov.
3. Okrem úloh uvedených v odseku 1 agentúra môže byť poverená Komisiou, po vyžiadaní stanoviska Výboru pre výkonné agentúry, plnením úloh rovnakého charakteru v rámci iných programov alebo činností Spoločenstva, v zmysle článku 2 nariadenia (ES) č. 58/2003, pod podmienkou, že tieto programy alebo činnosti zostanú v medziach činnosti Spoločenstva v oblasti transeurópskej dopravnej siete.
4. Rozhodnutie o poverení Komisiou definuje podrobnosti všetkých úloh zverených agentúre a prispôsobuje sa v závislosti od dodatočných úloh, ktoré by sa mohli zveriť agentúre. Odovzdá sa pre informáciu Výboru pre výkonné agentúry.
Článok 5
Organizačná štruktúra
1. Agentúru riadi riadiaci výbor a jeden riaditeľ, ktorých vymenuje Komisia.
2. Členovia riadiaceho výboru sú vymenovaní na obdobie uvedené v článku 3.
3. Riaditeľ agentúry sa vymenuje na obdobie uvedené v článku 3.
Článok 6
Subvencia
Agentúra dostane subvenciu zahrnutú do všeobecného rozpočtu Európskych spoločenstiev a odobranú z finančnej dotácie činnosti Spoločenstva v oblasti transeurópskej dopravnej siete a v prípade potreby z iných programov alebo činností Spoločenstva, ktorých plnenie sa zverí agentúre v súlade s článkom 4 ods. 3.
Článok 7
Kontrola a správa o plnení/vykonávaní
Agentúra sa podriaďuje kontrole Komisie a musí pravidelne informovať o vykonávaní činnosti Spoločenstva v oblasti transeurópskej dopravnej siete, ktorá je jej zverená, podľa pravidiel a frekvencie upresnených v rozhodnutí o poverení.
Článok 8
Vykonávanie prevádzkového rozpočtu
Agentúra vykonáva svoj prevádzkový rozpočet podľa ustanovení nariadenia Komisie (ES) č. 1653/2004 (4).
V Bruseli 26. októbra 2006